Heɗee mi feññina miijo am
Heɗee mi feññina miijo am
Mi nanii fii tummbondiral mawnungal
Wonde no saatii yiɓɓineede Maamun ka saare am
Hino saatiinaa teemeɗɗe hoɓɓe iwooɓe e leyɗe kawte am
E guluuje (ujunaaje) yimɓe iwde Gine leydi am
Fii ɓanngingol eɓɓooje ɓamtugol binndi wi’eteeɗi Adlam e miijo am
Sincaaɗi Gine leydi am
Wi’aa ko binndi Pulaar ɗemngal am
Miijii mi e ɓernde am
Taw si mi heɓay fehre yoɓangol paasi hoore am?
Mi yaha mi tawee e ngal tummbondiral siɓɓe am
Mi adora jaɓɓagol seteeɓe iwuɓe e leyɗe njanane kawte am
Mi toolna mi weerna ɓe sabu ko hoɓɓe am
Mi toroo konngol ɓe okka lam
Mi daroo yeeso ngun mbatu ɓe feewta lam
Ɓe heɗoo ko mi haalata iwde e ɓernde am
Mi yeewta ko woni fii binndi Adlam iwde e miijo am
Mi fuɗɗora ndee innde majji nde ɓe wi’i Adlam
Mi wi’a e miijo am: ndee innde yalti ko e wi’ugol wota N’koore adolam
Tee fewndo N’koore sincaa wi’anooka ko fii wota Fulfulde ɓado lam
Ɗum waɗi si N’koore fokkitii Fulfulde wi’ataa nde fado lam
Sabu Fulfulde habbotaako haa wi’ee ɓado lam
Si ko noon woniri, mi wi’a ɗi hananooka noddireede nden innde sago am
Si yuɓɓinɓe tummbondiral ngal no faalaa yo falo lam
Sabu mi hulataa haalude goonga kan, hay si ɓe wi’ii yo ɓe faloyam
Sabu sariya leydi am ndii no newnani lam haalude faale am e dow jeytaare am
Hay ɓay woɓɓe ko jawle e laamu hoolori ka leydi am
Mi feññina ko mi humpitii fii binndi Adlam ɗi mi suɓii noddirde Adolam.
Ɓay ɓe waawataa hulɓinde maa wi’ude yoɓe raɗo lam
Sabu on tuma haray mbatu ngun waɗtii yila e ndee yewtere am
Hara hiɓe humpaa ko mi eɓɓi haalude iwde e miijo am
Mi wowla fii kelme (konnguɗi) ɗe ɓe tafi ɓe takki e ɗemngal am
Wano “hanko” e “wanko”, ɗe ɓe inni ko lomto innde (pronoun), ka jeyal debbo e gorko e ɗemngal am
Maa alkule ɗe ɓe ɓeydi he ɗemngal am
Mi ewnoo wonde ɗum fow jeeyaaka e ɗemngal am
Mi wi’a eɓɓoore maɓɓe nden no tiiɗi kono wonaa nde nafoore ɗemngal am
Ko liddu, ko jiiɓoore, lorroore, lo’inoore leñol am
Waɗi ɗum fow non ko lo’ere laamu leydi am
Sabu ngu haajaaka e jannugol ɗemɗe ngenndiije leydi am
Si wonaa ɗum nun, goɗɗo immotanooko fewndo ɗoo, wi’a no since alkule fii Pulaar ɗemngal am
Sabu Pulaar hino mari binndi fottanaaɗi gila ado jibineede am
Sabu sincugol binndi wonaa ko saɗtani yimɓe am
Si naa ɗum nun, harayno sinciino binndi mawɓe am
Maa hara hay miin mi sinciino binndi am
Kono ko tawde wonaa sincugol binndi Fulfulde ɗaɓɓi fewndo am
Mi wi’a kala mo faalaaka yeebude jawle e yaajeende mum
Yo mooɓu cawlum mum hoota ka galle mum
Teerto Adlam jannga alkule UNESCO fottanaaɗe ɗee jokka haaju mum
Sabu hay miin mi janngiino Adlam, tawu-mi ko mehre nafa alaa e mum
No wa’i wa marijaawo e suudu mum
Kalataa hay henndu sakko ndiyam mum
Mi wi’a kadi hooreeɓe goomu Adlam wota bonnu kure e kaaƴe mum
Yo ɓe teerto ɗum wata ɓe wa’u wa ɗaaynuɗo hoore mum
Mi wi’a yo ɓe jokku ko fow jokki kon ɓe teertoo sincugol
Si naa ɗum ɓe jokkay haa ɓe sakkitora nimsugol
Hara saa’i mo ɓe yeebi on newotaako artugol
Ɓe nimsa ɓe jooɗoo e weemugol
Mi miijino ndee winndannde wonayno daɓɓere
Kono tawu-mi si nde faamoto ko maa janngooɓe ɓee heɓa daƴƴere
Ko ɗum juutini nde haa nde wa’i wa winndannde jaaynde
Mi winndaali ndee winndannde fii aybingol wakkilaare yimɓe am
Winndan-mi-nde ko fii hollugol miijo am
Fii wata mi suuɗu ngo haa ngo suuɗa faale am
Winndannde ndee fow ko iwde e ɓernde am
Mi hollaali hay ceerno am fii yo o saatanam
Sabu ɗum mo yi’ii e mayre ella wonataa ko juhi lam
Mi seedinii Alla, Joomi am
Feññinan-mi ngoo miijo am
Ko faale no pottal ɓeydora e leñol am
Kala mo ɗum metti, mi jeejii yo yaafo lam
Ko sabu ɗaayre, jaasere e famɗere faamu am
Kuɗol: Muhammad Jam Jalloh Donnde Fello.
02/01/2018.
#PEERAL
Related News
Heɗee mi feññina miijo am
Heɗee mi feññina miijo am Mi nanii fii tummbondiral mawnungal Wonde no saatii yiɓɓineedeRead More
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn sun_Latn unk wol_Latn eng_Latn fuv_Latn fuv_Latn